เตือนซื้อรถคันแรกอดมีบ้าน
นายธนาคารเตือนมนุษย์เงินเดือนหนี้ท่วมหัว เลือกให้ดีจะเป็นหนี้ระหว่างซื้อบ้านกับรถคันแรก
15 ส.ค. 2555

นายธนาคารเตือนมนุษย์เงินเดือนหนี้ท่วมหัว เลือกให้ดีจะเป็นหนี้ระหว่างซื้อบ้านกับรถคันแรก
นายชาติชาย พยุหนาวีชัย รองกรรมการผู้จัดการ ธนาคารกสิกรไทย เปิดเผยว่า นโยบายรถคันแรกจูงใจให้ผู้ที่เพิ่งเรียนจบและเริ่มต้นทำงานเข้ามาใช้สิทธิกู้เงินซื้อรถ โดยหวังจะได้ภาษีสรรพสามิตคืนสูงสุด 1 แสนบาท
“ปัญหาก็คือ หากใช้สิทธิกู้ซื้อรถคันแรกจะไม่สามารถกู้ซื้อบ้านได้ เพราะเพดานการก่อหนี้มีจำกัด ผู้จะกู้ซื้อบ้านได้ต้องมีหนี้ไม่เกิน 40% ของรายได้ ซึ่งการผ่อนรถใช้เวลานานสูงสุด 6 ปี” นายชาติชาย กล่าว
นายชาติชาย กล่าวว่า ที่น่าเป็นห่วงคือ เมื่อผ่อนรถหมด ราคาบ้านจะปรับขึ้นไปอีก ผู้ที่จะกู้ซื้อบ้าน 1 ล้านบาท ต้องมีรายได้เดือนละ 2 หมื่นบาท ขณะนี้บ้านราคา 1ล้านบาท อยู่ชานเมืองหมด สำหรับคอนโดมิเนียมในเมืองมีราคาปรับขึ้น 100% จาก 2-3 ปีก่อน จึงเห็นราคาเริ่มต้นเฉลี่ย 2 ล้านบาทขึ้นไป และจะได้ห้องที่เล็กมาก